Meniere 


Suvi 2012 


' E, all 


Tinnitus, kuulmislangus, pearinglus 


ja Sn 


Selles ajakirjas: 


1. Lugejale 

2. Veel meditatsioonist 

3. Liigne sool pole tervisele kasulik 
4. Healoomuline asendipeapööritus 
5. Veepehmendid 

6. Milleks on vajalik kõrvavaik 


e 
= 


A 


C Ajakirja mistahes osade kopeerimine ilma allikale viitamata on keelatud 


Lugejale 


Lugupeetud lugeja! Ma ei tea, kas Sa kuulud nende inimeste hulka, kes on tuttavad 
tinnituse ja Meniere'i haigusega või sattusid siia lehele juhuslikult. Soovitan Sul siiski 
varuda pisut aega, et tutvuda olukorraga, milles üsna paljud kaasinimesed on sunnitud 
elama. Võib-olla oled Sina või mõni Sinu lähedane üks neist. Kui see oled Sina ise, siis on 
alljärgnevad artiklid mõeldud just Sulle ja Sinu kaaskannatajatele. Kui keegi Sinu 
lähedastest või sõpradest kannatab nende ebameeldivate nähtuste all, siis aitab lugemine 
paremini mõista nende üleelamisi. Kui Sa aga ei kuulu nende kahe inimrühma hulka, siis 
võiksid siiski lugeda kasvõi põgusalt läbi mõned artiklid, mis räägivad otseselt tinnitusest ja 
Meniere'i haigusest. Sa ei arva ehk siis enam, et iga kõndides tasakaalu otsiv inimene on 
tingimata purjus. 

Kõike head! 


Heinar Kudesita <* 


Veel meditatsioonist 


Laialtlevinud ekslik arusaam on, et meditatsiooni ajal ei tohi esineda mingeid kõrvalisi 
mõtteid ega tundeid. Kui neid siis tekib, tuntakse pettumust ja arvatakse, et meditatsioon on 
midagi ülepääsmatut, mida ei suudeta teha. Eriti alguses võivad meditatsioonihetked 
tunduda lootusetutena, sest ei suudeta suunata kogu oma tähelepanu mediteerimisele. Kõige 
kahjulikum seejuures on liigselt kiirustades vastu võetud otsus, et meditatsioon ei sobi kõne 
all olevale inimesele. Selle asemel leitakse mõni muu harrastus, millest psühholoogilises 
mõttes mingit kasu ei ole. 


Nii kaua, kui inimesel on mõtlemisvõime, on tal ka mõtteid ja tundeid. Tundeid ja nende 
eitamisi ja nende taga olevaid negatiivseid ellusuhtumisi tuleb võtta just sellistena, nagu 
need meie ette tulevad, et neist aja jooksul vabaneda. Mida rohkem inimene on kogenud 
stressi, seda raskem on rahustada oma sisemaailma (ilma sundimise, manipuleerimise ja 
enesepettuseta). Tunnete abil jõuame selgusele oma sisemaailmas. Kuna meditatsioon viib 
meid sügavale oma alateadvusse, jõuame selgusele seni ehk peidusolnud tunnetes ja 
vabaneme nendest. Ehkki meditatsioon võib tuua meis esile selliseid mõtteid ja meenutusi, 
mida me ehk ei tahakski meeledi mäletada, kasvatab see samas meis sisemist jõudu 
kohtamaks meie tõelist “mina”. 


Mida meditatsioon ei ole? 


Mediteerimisega liitub palju ebamääraseid käsitlusi, mida selgitame allpool: 


e Meditatsioon ei ole meele vägivaldne allutamine või = ajupesu. 
Meditatsioon ei tähenda mingeid visoone, värve, astraalsust ega põrutavaid 
kogemusi. 


e Meditatsioon ei ole suurte mõtete esilekutsumine. 

* Meditatsioon ei ole analüüsimine ega mõtlemine. 

e Meditatsioonis ei siirduta mõtetes kaugele tegelikkusest.. 

e Meditatsioon ei õpeta meid põgenema argipäevast, vaid aitab selles elada. 


e Meditatsiooni ei arenda paranormaalsete võimete kasutamist või nende saavutamist. 
Nende esinemine on märgiks sellest, et mõtted on viinud meid eemale 
mediteerimisest. 


e Meditatsioon ei ole vestlus oma sisemaailmaga ega teadete vastuvõtmine vaimsel 
tasandil. 


e Meditatsioon ei liitu ühegi religiooniga, see on vahend kohtumiseks oma sisemise 
“minaga”. Samal ajal ei ole meditatsioon vastuolus ühegi religiooniga, mille 
eesmärgiks on inimlikkuse arendamine ja ühendus kõrgema jõuga. 


Meditatsiooni füsioloogilised mõjud 


Muid uuringuid meditatsioonist, peale selle füsioloogiliste mõjude, ei ole kunagi tehtud. 
Levinumad tulemused on vererõhu alanemine, kolesteroolinäitajate paranemine, 
hapnikutarbimise parandamine ja lihaspinge vähenemine. Mõned uuringud kinnitavad 
hormonaalse süsteemi tasakaalustumist ja immunoloogilise süsteemi tugevnemist 
(stressihormoon kortisooli vähenemise tulemusena). Uuringutulemused vahelduvad, kuid 
selles ollakse ühel meelel, et kasulik mõju tuleneb meditatsioonis saavutatavast sügavast 
lõdvestumisest. 


Meditatsioonitehnika valimine 


Võib liialdamata öelda, et nii mõnigi inimene on mediteerinud seda enesele 
teadvustamata. Alateadlik mediteerimine on näiteks looduses liikumine ja looduse 
jälgimine, maalimine ja üldse kõik kujutava kunsti vormid, merel olemine ja teiste inimeste 
aitamine. Ehkki see teenib sama eesmärki, on teadlik mediteerimine kiirem viis tulemuste 
saavutamiseks. See toob ellu rohkem loovust, vajadust olla lähemal loodusele ja 
kaasinimestest hoolimist, kui meditatsioonist on õieti aru saadud. 

Meditatsioon ei vaja tingimata mingit erilist tehnikat. Piisab, kui antakse oma meelele 
rahu. Suuremale osale tundub see ülepääsmatuna, kuna meie meel on rahutu. Pideva 
harjutamise tulemusena õnnestub inimestel rahustada oma mõtteid alguses vaid lühikeseks 
hetkeks, kuid see aeg kasvab iga meditatsioonikorraga. Sisenemisel meditatsiooni on abiks 
õige hingamistehnika. See ongi tegelikult ainuke tehnika, mida inimene peab omandama, 


kõik muu tuleb juba sellest lähtuvalt. Õige hingamine on nagu meele “liiklusvahend”, mis 
viib mediteerimiseni. Keskendumisharjutused ei ole siiski sama, mis meditatsioon, see on 
vaid sissejuhatus mediteerimisse. 


Mediteerimistehnikaid ja õpetusviise on palju. See on hea, sest üks meetod sobib ühele, 
teine - teisele. On tähtis leida just endale sobiv tehnika ja vajaduse korral siirduda kasutama 
teist, kui see tundub sobivat paremini. Pidevalt arenedes ja olukorrast sõltuvalt võib ka 
mediteerimistehnika muutuda. Uue tehnika omandamine võib aidata kaasa mediteerimise 
edukale arendamisele. Piisavalt kogenud mediteerija suudab ise töötada välja just temale 
sobiva meetodi. 


Millist tehnikat ka ei kasutataks, see langeb lõpuks iseenesest ära või lastakse sel 
teadlikult lõppeda, kui tuntakse end olevat pääsenud rahulikku, elujaatavasse olukorda. See 
tähendab, et meditatsioon on täitnud temale pandud ülesande. Nüüd jääb vaid üle seda 
seisundit säilitada. Kui siiski juhtub, et mõtted hakkavad segama, tuleb uuesti alustada 
teadliku mediteerimisega. 


Soovitatavaim on meditatsioonitehnika, mille puhul inimene on teadlik oma keha 
füüsilisest olemasolust. Meele ja keha vaheline ühendus aitab lõdvestuda ja samas aitab ka 
meelel püsida teadlikuna keha eksistentsist. Keha kasutamine mediteerimisel on mõttekas: 
on ju meele asukoht kehas ja kehapinge on samas ka meele pinge. Piltlikult öeldes, 
mediteerides on inimene nagu avatud taevas ja ometi keha kaudu ühenduses maaga. Või 
teisiti: taevas on meie absoluutne olemus, sellel ei ole mingeid piire, see on ääretu. Maapind 
on meie tegelikkus, meie olukord. Räägitakse, et kunagi tuli keegi naine Buda juurde 
küsima, kuidas ta peaks mediteerima. Buda käskis tal jälgida kõiki oma käeliigutusi, kui ta 
tõstab vett kaevust, sest ta teadis, et kui naine teeb nii, saavutab ta peagi olukorra, millesse 
meditatsioon tavaliselt inimese viib. See näitab, kui lihtne ja samas efektiivne on 
mediteerimine. 


Puhastavad meetodid 


Eriline rühm on nn. puhastavad meetodid. Need on sündinud tänapäeval. Aastasadu 
tagasi inimesed ei vajanud neid, kuna nad ei olnud veel kogenud sellist stressitekitavat 
elutempot, nagu see meile on omane. Need meetodid on väga intensiivsed ja on suunatud 
tugevate tunnete maandamisele. Puhastavad meetodid aitavad meil pääseda tsivilisatsiooni 
poolt tekitatud “haridusstressist” ja suunavad meid tagasi looduse ja rahu juurde. See 
meetod äratab meis uuesti ellu tavaliselt juba hääbunud sisemise elujõu ja intuitiivsuse.” 


Näide harjutusest 


Hoolitse, et harjutuspaika ei häiriks mingi välispidine tegur, näiteks seina tagant kostev, 
ebasobiv muusika, telefonihelin. Vajadusel lülita telefon üldse välja. Palu oma sõpradel 
hoiduda teatud ajal päevast sulle helistamisest. Riietus peab olema vaba ega tohi kusagilt 
pigistada. Hoia selg sirge, lastes siiski alaselja kergelt kumeraks. Kui vaja, siis toeta selg 
millegi vastu, et keha pingesolek ei tõmbaks tähelepanu kõrvale. Hoia pea sirgelt. Ära lase 
sel vajuda alla. Ei ole oluline kasutada piltidelt tuntud “lootosasendit”, kui see tundub 
ebamugavana. Käed võivad olla süles pöidlad puudutamas kergelt teineteist või hoides 
avatud peopesad ülespoole. Kui käte pidamine reitel tekitab õlgades pinget, on hea asetada 
sülle padi. Jalad hoia parema tasakaalu säilitamiseks pisut harkis. 


Jätkatakse järgnevalt: 
1. Leia hea istepoos, lõdvesta keha. 


2. Keskendu hingamise füüsilise tunnetamisele. 


3. Hinga diafragmaga ja jälgi teadlikult hingamisprotsessi. 
4. Kujuta ette sinu jaoks meeldivat olukorda: suvehommikust päikesetõusu 
või muud vastavat. Jäta see pilt mõttes omale silmade ette. 


See on meditatsiooni eesmärk; sisemine teadlikkus kaob täielikult ja sa vaid oled siin, ei 
muud. Kui märkad, et mõtted saavutavad sinu üle võimu, vii ennast tagasi 
lähtepositsioonile. Kui see tundub olevat raske, alusta uuesti keskendumisega - hingamise 
tunnetamine, meeldiva olukorra ettekujutamine jne. Ära mingil juhul arva, et see ei ole sulle 
jõukohane - mõtted segavad ka õppinud meditatsiooni meistreid. 


5. Pane tähele rahunenud meelt, lõdvestunud keha ja vaimset avardumist. 


6. Mõned mediteerimise juhendajad soovitavad kasutada mantrat — mingi sõna või fraasi 
pidevat kordamist. See ei ole tingimata vajalik. Seda võib asendada sobiv muusikapala, 
mida võib leida internetist märksõna ,,meditation music“ või ,,reiki music“ alt YouTubest. 


Kui kaua korraga mediteerida ja millest algab meditatsioon? 


Mediteerimise kestvusest on tähtsam mediteerimise regulaarsus. Oh hea puhastada meel 
mõtetest iga päev. Alguses piisab 15 minutist, et peatada mõtete ringlemine. See annab 
energiat ja lõdvestab keha pingest. Vaikse hetke leidmine võib tähendada lemmiksaatest 
loobumist, telefonivestlusest või millestki muust tavapärasest. Kui sul ei õnnestunud 
peatada mõtete liikumist nende 15 minuti jooksul, ära heida meelt, see õnnestub järgmisel 
või ülejärgmisel korral. 


Aeg, mille me valime mediteerimiseks, võib olla millal tahes, kasvõi lõunavaheajal, kui 
muud tingimused (vaikus, rahu) on olemas. Paljudele sobib selleks õhtu enne 
magamaminekut või hommikul vahetult peale ärkamist. Hiljem, kui me oleme harjunud 
lülitama välised ärritajad välja oma teadvusest, võime mediteerida kõikjal: bussis, 
järjekorras seistes, kõndides. Nagu euroopa filosoofia meistriks nimetatud Graf Durckheim 
on kunagi öelnud: “ On suur vahe kõndida sada meetrit, et postitada kiri oma tavapärase 
hoolimatusega, kiirustades või olla iga sammuga seotud millegagi, mis esindab kõrgemat 
poolt meis endis ja kogu universumis.” Ta jätkab: “Igas hetkes võid leida rahu!” 


Vajadus üksildaste jalutusretkede järele on tavaline neile, kelle sisemaailm on avanenud 
meditatsioonile. 


Looda vaikusele! 


Liigne sool pole tervisele kasulik 


Kaja Torm, toitumisspetsialist 


Liigne sool on lisakoormus inimese organismile ja võib põhjustada tõsiseid haigusi. 

Sool meie toidulaual on organismile vajalik, sest hoiab vere happe-leelise tasakaalu, 
reguleerib lihaste kokkutõmbeid ja valkude ning süsivesikute imendumist. Inimese 
füsioloogiline vajadus on pool teelusikatäit soola päevas ja soolavajadust reguleerib 
tavaliselt organism ise. 

Näiteks kui higistame palju, kaotame higiga soola ja vastusena tekib isu soolase järele. 
Kahjulik osa soolas on selles sisalduv naatrium, mida tuleb tänapäeval organismi 
loomulikust vajadusest umbes kümme korda rohkem. 

Organism saab vajaliku määra naatriumi toidust ega vaja enam lisatud soola. Organism 
väljutab liigse naatriumi neerude kaudu koos uriiniga, sellega hoitakse ära tervisehäireid. 
Mõnel inimesel suudavad neerud eritada naatriumi vaid kõrgenenud vererõhu tingimustes. 
Kõrgenenud vererõhust on sel juhul ka kasu, sest hoiab organismi naatriumisisaldust õigena. 

Pidev kõrge vererõhk aga kahjustab veresooni. 

Liigne sool kogub organismi liigset vedelikku ja lisab koormust. Kuna sool ergutab 
kaltsiumi eraldumist luudest, suurendab see osteoporoosi ehk luukadu. 


Maitset on lihtne muuta 


Soola kasutamise koguse üle otsustab maitse - soolata ehk mage, vähesoolane, parajalt 
soolane või isegi tulisoolane. Juba lapsepõlvest alanud rohke soola söömine nüristab 
maitsetundlikkust ja suurendab soolase toidu söömise kalduvust veelgi. Kui organismis on 
liigset soola, suureneb ka sülje soolasisaldus. 

Et toidus olevat soola oleks tunda, peab toidu soolasisaldus olema suurem, kui sülje 
soolasisaldus. Kui soola kasutamine väheneb, langeb sülje soolasisaldus mõne nädalaga. 
Järelikult vähemsoolase toiduga harjumine ei kesta igavesti. 

Soolatarbimise vähendamisel on tähtis roll maitseainetel ja maitsetaimedel, mis teevad 
toidu maitsvaks. Selle abil saame aga vähendada soola koguseid oma toidus ja on seega 
meie tervisele kasulikud. 

Soola koguse vähendamine on eelkõige südame ja veresoonkonna haiguste ja 
kõrgvererõhktõve profülaktikaks. 

Saadava soola hulka on võimalik tunduvalt vähendada, kui loobume suure 
soolasisaldusega toiduainete kasutamisest. Seepärast vältige liialdusi toiduainetega, mis 
algavad sõnaga "sool" - soolakala, soolakurk, soolaseened jne. Suhtuge retseptides antud 
soolakogustesse kriitiliselt ja pange pigem vähem 

Lisage täna toiduvalmistamisel pisut vähem soola kui tavaliselt ning maitsestage toitu 
soolaga toidu valmistamise lõpus. 

Kasutage toidu maitsestamisel maitsetaimi 
*Kohupiimale - till, petersell, murulauk, kress-salat. 

*Kurgi- ja rohelisele salatile - meliss, till, murulauk. 

*Lihale, kalale - aed-liivatee, majoraan, piparrohi, lavendel. 

*Ulukilihale - aedsalvei, estragon, kadakamarjad. 

*Pasteedile - iisop, majoraan, seller. 

*Ühepajatoitudele - koriander, köömen, basiilik, piparrohi, petersell, leeskputk, sibul. 
*Hakklihale - basiilik, harilik pune, sibul, küüslauk, seller. 

*Valgele peakapsale, hapukapsale - köömen, kadakamari, piparmünt 

*Seentele - kurgirohi, aed-liivatee, petersell, sibul. 

*Marinaadile - harilik pune, estragon, basiilik. 


Artikkel on avaldatud 22. jaanuaril 2012. ilmunud “Maalehe” lisas “Targu talita” 


Healoomuline asendipeapööritus ehk 


Tumarkini atakk 


Mitte iga pearinglus ei viita automaatselt Meniere'i haigusele. Selline nähtus võib 
esineda üsna mitme tervisehäire puhul. Alljärgnevalt vaatlemegi ühte neist. 


Healoomuline asendipeapööritus on laialtlevinud tasakaalukaotusega kaasnevaid 
haigushoogusid põhjustav seisund. See esineb tavaliselt keskeas, kuid võib olla omane ka 
noorematele inimestele. Selle taga võib mõningal juhul olla läbipõetud nakkushaigus või 
peavigastus. Selle tüüpiliseks sümptomiks on teatud pea asendite puhul algav äkiline 
pearinglus, mis tuletab meelde karussellis viibimist. Haigushoog möödub tavaliselt 
mõnekümne sekundiga. Paljud patsiendid ütlevad, et nad kogevad sellist haigushoogu 
voodis olles, kui pea on teatud asendis.(See võib olla igal inimesel erinev) 


Haigussümptom tekib, nagu juba öeldud, pea asendimuutuse tagajärjel. Selle taga on 
sisekõrva tasakaaluelundina toimivate poolringkanalite karvakujulised tasakaalurakud. 
Poolringkanalid meenutavad vedelikuga täidetud hermeetiliselt suletud ,,vaaderpassi“, kus 
vedelik liigub sõltuvalt pea asendist. Vedelik ärritab poolringkanalis olevaid närvilõpmeid, 
saates nii ajusse teateid inimese asendi kohta, mille peale aju reageerib vastavaid lihasrühmi 
aktiveerides ja sellega tasakaalu säilitades. Peale poolringkanalite on sisekõrvas ka veel 
otoliidid ehk kõrvakristallid, mis reageerivad maa külgetõmbejõule, vahendades nii 
tasakaalukeskusele teateid inimese asendist maapinna suhtes. Kui selline kristallike satub 
mingil põhjusel poolringkanalisse, võib tema liikumine seal anda tasakaalurakkudele vale 
signaali. Kui aju saab valesid signaale, tekitab see inimesel pearinglust. 


Tavaliselt piisab selle nähtuse raviks selle healoomulisuse teadvustamine. Sümptomid 
kaovad kergemal juhul tavaliselt mõne kuu jooksul. Raskema juhtumi puhul viib arst 
patsiendiga läbi rea harjutusi ehk spetsiaalseid pealiigutusi, mille puhul juhitakse vabalt 
liikuvad otoliitkristallid poolringkanalitest välja. See meetod on efektiivne ja aitab enamasti 
ka kõige raskematel juhtudel. Kui pearinglus sellest hoolimata jätkub, peab arst sooritama 
täiendavaid uuringuid. 


Healoomuline asendipeapööritus on lihtsalt diagnoositav ja seda suudab või vähemalt 
peaks suutma teha iga perearst. Esmaseks tundemärgiks on pearingluse tekkimine teatud 
asendis. Ainult harvadel juhtudel nõuab selline pearinglus tõsisemat meditsiinilist 
vahelesegamist. Testimine on väga lihtne. Patsiendil palutakse lamavas asendis keerata 
pead suhteliselt kiirelt ühele küljele. Kui lahtised otoliitkristallid asuvad allpoololeva kõrva 
poolringkanalites, tekib pearinglus. Vastasel juhul korratakse testi teise kõrvaga. 


Allpool on mõned näited harjutustest, mida praktiseeritakse poolringkanalite vabastamiseks 
otoliitkristallidest. NB! Nimetatud harjutusi on soovitav teha arsti või terapeudi järelvalve 
all. Harjutuste kestvus sõltub patsiendi enesetundest. 


http://en.wikipedia.org/wiki/Epley maneuver 
Epley harjutus on mõeldud asendipeapöörituse raviks. Seda tehakse arst või terapeudi 


juhendamisel, kui diagnoos on kinnitust leidnud. Selle meetodi töötas välja dr. John Epley, 
kes võttis selle kasutusele 1980. aastal. Tänapäeval kasutavad füsioterapeudid nn. 
modifitseeritud Epley meetodit, mis ei sisalda enam vibratsiooni, mida dr. Epley algselt 
kasutas. 


Järgnevas videoklipis on näha, kuidas harjutust sooritatakse. 
http://www.youtube.com/watch?v=pa6t-Bpg494 
Järgnevalt kirjeldame harjutusi Epley meetodi puhul: 


Patsient istub asemel jalad välja sirutatud ja pea pööratud 45 kraadi vörra haige körva 
suunas. 


Patsient heidab kiirelt selili hoides haiget körva allapoole ja kallutades pead 30 kraadi 
vörra taha. 


Asendisse jäädakse 30 sekundiks. 


Patsient pöörab lamades pea 90 kraadi vörra teisele poole terve körva suunas hoides pea 
taha kallutatuna. 


Asendisse jäädakse 30 sekundiks. 
Patsient keerab ennast aeglaselt terve kõrva poole küljeli ja tõuseb seejärel istuma. 


Harjutust korratakse kolm korda. Haige võib tavaliselt tunda pearinglust harjutuse 
sooritamise ajal või selle lõpul istuma tõustes. 


Mõnel juhul soovitatakse patsiendil kanda pehmet, kuid toetavat kraed, mis otsekui 
meenutaks patsiendile hoidumist ebasoovitavatest pealiigutusest, mis võivad nullida 
harjutuse tulemuse. Nende hulka kuuluvad sügavad kummardumised, selililamamine, pea 
liigutamine üles ja alla ning pea kallutamine küljelt küljele. Krae eemaldatakse 
magamamineku ajaks. Seda peaks kandma, kuni pearinglust enam ei esine. 


Veepehmendajad ja madala naatriumisisaldusega toidusedel 


Madala naatriumisisaldusega menüüd on tunduvalt raskem koostada, kui te kasutate 
veepehmendajaid ehk veefiltreid. 

Sellest arusaamiseks peab eelkõige teadma, kuidas suur osa veepehmendeid töötavad. 
Tavaliselt koosnevad need konteinerist, mis sisaldab graanuleid ehk kationiiti. Need 
kujutavad endast ioonivahetajaid, mis asendavad vees teatud kemikaale, mis muudavad vee 
karedaks (kaltsium ja magneesium) tavaliselt naatriumiga. Kui need graanulid täituvad 
kaltsiumi ja magneesiumiga, puhastatakse need, asendades nimetatud soolad 
naatriumsooladega. Selliselt töödeldutena jätkavad graanulid kaltsiumi ja magneesiumi 
absorbeerimist ja naatriumiga asendamist. 


Vee pehmendamine 


Veepehmendusseadme põhielement on ioonvaheti, mis korjab kaltsiumi- ja 
magneesiumiühendid läbivoolavast veest välja. Seda tuleb aeg-ajalt “elustada” ehk 
regenereerida soolalahusega loputades. Kokkukogutud Ca ja Mg-ioonid juhitakse 
kanalisatsiooni. Seade töötab automaatrežiimis, kasutaja lisab vaid mahutisse soolatablette. 


Selliselt töödeldud vett võib küll kasutada majapidamises, kuid mitte joogiks. Siiski ei 
põhjusta enamiku inimeste jaoks ei selline protsess mingeid tervisehäireid. Asi muutub, kui 
mingil põhjusel inimesele on vastunäidustatud kõrge naatriumisisaldus toidus. 

Naatriumi kogus pehmendatud vees võib olla erinev. Vastavalt artiklile (Sodium 
concentration from water softeners, Arch Intern Med. 1997 Jan 27;157) esineb naatriumi 
vees kõige sagedamini 278 mg/l, kuid seda on leitud ka vahemikus 46 - 1219 mg/l. Tulemus 
sõltub pehmendatava vee karedusest. Kui vesi on algselt väga kare, on naatriumisisaldus 
pehmendatud vees kõrge. Seega, kui te tahate piirata oma naatriumitarbimist 1500 mg päeva 
kohta, annab juba 2 liitri vee tarbimine üle poole päevasest naatriumikogusest. Samal ajal on 
naatriumisisaldus pehmendamata vees cä 110 mg/l. 

Üks hea näide ioonvaheti põhimõttel töötava veepehmendi kohta on lehel 
http://www.aguaphor.com/est/Products/wb700.htm 
Pöörake tähelepanu soola (naatriumsoola) koguse kohta reklaami viimasel real. 2,5 naela 
= 1 kg! 

On veepehmendajaid, mis ei kasuta naatriumi. Alternatiivsed seadmed asendavad 
kaltsiumi ja magneesiumi kaaliumiga. Teatud neeru- ja südamehaiguste, diebeedi ja kõrge 
vererõhu puhul on aga ka see osadele inimestele vastunäidustatud, mistõttu selliselt 
pehmendatud vee tarvitamise puhul peab kindlasti pidama nõu oma raviarstiga. 

Veetarbimise vähendamine ei ole lahendus, sest vaid veega suudab organism vabaneda 
kahjulikest ainetest, sealhulgas naatriumist. Just seetõttu kirjutatakse meniere'i haigust 
põdevatele inimestel välja diureetikume (vedelikku eraldavaid ravimeid). Üldreeglina 
soovitatakse tarbida päevas 8 klaasitäit vett. Osa spetsialiste soovitab veetarbimisel siiski 
jälgida organismi loomulikku vajadust. 

Üheks lahenduseks oleks asendada ioonvaheti põhimõttel töötavad veepehmendid 
pöördosmoosi põhimõttel töötavatega. Nimetatud filtrid on küll hinnalt mõnevõrra kallimad, 
kuid tervislikumad. 
http:/et.wikipedia.org/wiki/P%C3%B6%C3%B6rdosmoos 

Pöördosmoos on tänapäevane joogivee puhastamise meetod, kus vesi läbib pärast 
mitmeastmelist eelfiltreerimist spetsiaalse membraani, mis eraldab veest suurema osa (kuni 
99,8%) seal lahustunud mineraalidest ja sooladest. Membraani läbimatu mineraalidest ja 
sooladest küllastunud vesi juhitakse kanalisatsiooni. Seadmed töötavad ilma kemikaalideta 
ja eraldavad veest ebameeldiva lõhna ning maitse, bakterid, lahustunud soolad ja kahjulikud 
raskemetallid. 


Viieastmeline veepuhastussüsteem pöördosmoosi baasil 


Milleks on vajalik kõrvavaik? 


Iga inimene on teadlik kõrvavaigu olemasolus. Vaigu kogus kõrvas on inimestel erinev. 
Osa inimesi ei vaja kõrvade puhastamist, kuid osadel on vaigu tekkimine väga intensiivne. 
Paljud inimesed hoolitsevad väga korralikult oma kõrvade puhtuse eest, kasutades selleks 
toiminguks mitmesuguseid abivahendeid. Kas see on tingimata vajalik? 


Kõrvavaik tekib kõrva välises kuulmekäigus, täpsemalt koljusiseses kuulmeavas 
keskkõrva väliskõrvast eraldava kuulmekile ees. Kuulmeava seintes olevad näärmed 
toodavadki kõrvavaiku. 


Peale moodustumist hakkab vaik aeglaselt liikuma väljapoole, mille peale see eraldub 
kõrvast iseseisvalt või eemaldatakse see pesemisega. Suuremal osal inimestest toimub vaigu 
moodustumine pidevalt, nii et kuulmeavas on alati teatud hulk vaiku. 


Miks me vajame kõrvavaiku? Vaigul on mitmeid küllaltki olulisi funktsioone. Esiteks 
niisutab ja kaitseb see kuulmekäigu õrna sisepinda. Vaigu puudumisel tekkib kõrvas 
sügelustunne, mis viitab kuivale nahale. Teiseks sisaldab see spetsiaalseid kemikaale, mis 


kaitsevad kõrva nakkuste eest, mis võivad kahjustada kuulmekäiku. Ja lõpuks toimib see 
omamoodi filtrina väliskeskkonna ja kuulmekile vahel, pidades kinni tolmu, mustuse ja muu 
kahjuliku enne, kui see jõuab kuulmekileni. 


Kui te tahate vabaneda vaigust, ei ole teil vaja teha midagi! Suurem osa lapsi ei märka 
kunagi kõrvavaigu olemasolu. See lihtsalt eraldub märkamatult. Kui te pesete oma juukseid 
regulaarselt, on see täiesti piisav vaigu eemaldamiseks. 


Te võite kergelt pühkida oma kõrvu seestpoolt pehme rätikuotsaga, kuid ärge kasutage 
kunagi vatitikku, sõrmeotsa või midagi muud, et eemaldada vaigu ülejääke. Teie 
kuulmekäik ja kuulmekile on väga õrnad ja te võite neid liiges jõu rakendamisel vigastada, 
püüdes pisut kõvastunud vaiku välja urgitseda. Tulemus võib olla just vastupidine soovitule 
- mingi esemega kuulmekäigus tegutsemine võib suruda vaigu kõvaks kihiks vastu 
kuulmekilet. 


